2012.gada . aprīlī Noteikumi Nr.

Rīgā (prot. Nr. .§)

**Noteikumi par ugunsgrēku un glābšanas darbu uzskaiti**

Izdoti saskaņā

ar Ugunsdrošības un ugunsdzēsības likuma

17. panta trešo daļu

**I. Vispārīgie jautājumi**

1. Noteikumi nosaka:

1.1. kārtību, kādā Valsts ugunsdzēsības un glābšanas dienests uzskaita ugunsgrēkus (izņemot meža ugunsgrēkus) un tā veiktos glābšanas darbus, kā arī apkopojamās informācijas apjomu un glabāšanas termiņu;

1.2. kārtību, kādā Valsts meža dienests uzskaita meža ugunsgrēkus, kā arī apkopojamās informācijas apjomu un glabāšanas termiņu.

2. Valsts ugunsdzēsības un glābšanas dienests un Valsts meža dienests sadarbojas ugunsgrēku uzskaites informācijas apmaiņas jomā.

**II. Ugunsgrēku un veikto glābšanas darbu uzskaite Valsts ugunsdzēsības un glābšanas dienesta informācijas sistēmā un apkopojamās informācijas glabāšanas termiņi**

3. Ugunsgrēkus un Valsts ugunsdzēsības un glābšanas dienesta veiktos glābšanas darbus uzskaita Valsts ugunsdzēsības un glābšanas dienesta informācijas sistēmā (turpmāk – informācijas sistēma).

4. Informācijas sistēmas pārzinis un turētājs ir Valsts ugunsdzēsības un glābšanas dienests.

5. Par ugunsgrēku (izņemot par meža ugunsgrēku) informācijas sistēmā iekļauj šādas ziņas:

5.1. sākotnējo informāciju par ugunsgrēku (pieteikuma datumu un laiku, adresi, ugunsgrēka veidu, pieteicēja tālruņa numuru un citu informāciju, kas saņemta pieteikumā);

5.2. informāciju par ugunsgrēka radītajām sekām:

5.2.1. cietušo personu (personas, kurām ugunsgrēka bīstamo faktoru ietekmē (iedarbībā) nodarīts kaitējums veselībai un kurām sniegta medicīniskā palīdzība) skaitu, vecumu un dzimumu;

5.2.2. izglābto personu (personas, kuras bez citu palīdzības nevar izkļūt no riska zonas, kā arī pirmo palīdzību saņēmušās personas) skaitu;

5.2.3. evakuēto personu (personas, kuras organizēti iziet vai tiek izvestas ārpus riska zonas) skaitu;

5.2.4. bojā gājušo personu (personas, kurām ugunsgrēka bīstamo faktoru ietekmē (iedarbībā) iestājusies nāve) skaitu, vecumu un dzimumu;

5.2.5. iznīcināto būvju un transportlīdzekļu veidu un skaitu, kā arī bojātā nekustamā īpašuma platību;

5.2.6. bojā gājušo mājlopu un mājputnu skaitu;

5.3. ugunsgrēka dzēšanā iesaistīto personu skaitu no Valsts ugunsdzēsības un glābšanas dienesta, iestādēm, organizācijām, komercsabiedrībām, pašvaldību ugunsdzēsības un glābšanas dienestiem un brīvprātīgo ugunsdzēsēju organizācijām, kā arī ugunsgrēka dzēšanā izmantoto iekārtu, speciālā un tehniskā aprīkojuma veidu un skaitu.

6. Ja nepieciešams, Valsts ugunsdzēsības un glābšanas dienests precizē informāciju par ugunsgrēka radītajām sekām saskaņā ar ārstniecības iestāžu, apdrošināšanas komercsabiedrību, citu institūciju un privātpersonu sniegto informāciju.

7. Par Valsts ugunsdzēsības un glābšanas dienesta veiktajiem glābšanas darbiem informācijas sistēmā iekļauj šādas ziņas:

7.1. glābšanas darbu veidu;

7.2. sākotnējo informāciju par glābšanas darbiem (pieteikuma datumu un laiku, adresi, pieteicēja tālruņa numuru un citu informāciju, kas saņemta pieteikumā);

7.3. izglābto personu skaitu;

7.4. evakuēto personu skaitu;

7.5. glābšanas darbos iesaistīto personu skaitu no Valsts ugunsdzēsības un glābšanas dienesta, iestādēm, organizācijām, komercsabiedrībām, pašvaldību ugunsdzēsības un glābšanas dienestiem un brīvprātīgo ugunsdzēsēju organizācijām, kā arī glābšanas darbos izmantoto iekārtu, speciālā un tehniskā aprīkojuma veidu un skaitu.

8. Informācijas sistēmas aktīvajā datubāzē informāciju glabā trīs gadus. Pēc tam informāciju uz pieciem gadiem ievieto informācijas sistēmas arhīvā.

9. Pēc glabāšanas termiņa beigām informāciju nodod Latvijas Nacionālajam arhīvam atbilstoši normatīvajiem aktiem, kas regulē informācijas sistēmās esošo dokumentēto datu un elektronisko dokumentu arhivēšanu.

**III. Meža ugunsgrēku uzskaite, kā arī apkopojamās informācijas apjoms un glabāšanas termiņi**

10. Valsts meža dienests uzskaita un reģistrē meža ugunsgrēku reģistrā meža ugunsgrēkus visā valsts teritorijā.

11. Meža ugunsgrēku reģistru uztur Valsts meža dienests.

12. Meža ugunsgrēku reģistrā reģistrē šādu informāciju par meža ugunsgrēku:

12.1. meža ugunsgrēka vietu, norādot:

12.1.1. saimniecības nosaukumu;

12.1.2. zemes vienības kadastra apzīmējumu;

12.1.3. kvartāla numuru, nogabala numuru;

12.1.4. viena punkta vai poligona X un Y koordinātas LKS-92 sistēmā;

12.2. sākotnējo informāciju par meža ugunsgrēku (paziņošanas datumu un laiku, informācijas par degšanu saņemšanas veidu);

12.3. meža ugunsgrēka dzēšanas darbu uzsākšanas datumu un laiku;

12.4. meža ugunsgrēka ierobežošanas datumu un laiku;

12.5. meža ugunsgrēka likvidācijas datumu un laiku;

12.6. meža ugunsgrēka kopējo uguns skarto platību hektāros, tajā skaitā norādot:

12.6.1. jaunaudžu un izcirtumu platību;

12.6.2. pārējo meža platību;

12.6.3. mežā ietilpstošo pārplūstošo klajumu un lauču, mežam piegulošo un tajā ietilpstošo purvu platību;

12.7. meža ugunsgrēka izcelšanās iespējamo iemeslu.

13. Trīs darbdienu laikā pēc meža ugunsgrēka likvidācijas Valsts meža dienests sastāda aktu par meža ugunsgrēku. Aktā par meža ugunsgrēku papildus šo noteikumu 12. punktā minētajai informācijai norāda:

13.1. meža ugunsgrēka izcelšanās datumu un laiku. Ja nav precīzu datu, to nosaka pēc aculiecinieku sniegtajām ziņām vai speciālistu novērtējuma;

13.2. pieteikuma par meža ugunsgrēku datumu un laiku, kā arī pieteicēju;

13.3. mežam nodarīto zaudējumu apmēru.

14. Aktam par meža ugunsgrēku pievieno mežam nodarīto zaudējumu aprēķinu.

15. Ja meža ugunsgrēks aptver vairākas zemes vienības, ugunsgrēka vietas datus norāda par katru zemes vienību atsevišķi.

16. Aktu par meža ugunsgrēku un mežam nodarīto zaudējumu aprēķinu glabā 10 gadus.

17. Meža ugunsgrēku reģistrā reģistrēto informāciju glabā pastāvīgi.

18. Pēc glabāšanas termiņa beigām aktu par meža ugunsgrēku un mežam nodarīto zaudējumu aprēķinu nodod Latvijas Nacionālajam arhīvam.

Ministru prezidents V.Dombrovskis

Zemkopības ministre L.Straujuma

2012.04.12. 10:53

M.Līdums

67027118, Martins.Lidums@zm.gov.lv